62020TJ0451_RES
Kawża T‑451/20
Meta Platforms Ireland Ltd, li kienet Facebook Ireland Ltd,
vs
Il‑Kummissjoni Ewropea
Sentenza tal-Qorti Ġenerali (Il‑Ħames Awla Estiża) tal‑24 ta’ Mejju 2023
“Kompetizzjoni – Suq tad-data – Proċedura amministrattiva – Artikolu 18(3) u Artikolu 24(1)(d) tar-Regolament (KE) Nru 1/2003 – Talba għal informazzjoni – Kamra virtwali tad-data – Obbligu ta’ motivazzjoni – Ċertezza legali – Drittijiet tad-difiża – Neċessità tal-informazzjoni mitluba – Abbuż ta’ poter – Dritt għar-rispett tal-ħajja privata – Proporzjonalità – Prinċipju ta’ amministrazzjoni tajba – Sigriet professjonali”
Proċedura ġudizzjarja – Talbiet tar-rikors – Adattament fil-mori tal-kawża – Deċiżjoni li temenda d-deċiżjoni kkontestata fil-mori tal-kawża – Adattament tat-talbiet u tal-motivi inizjali – Ammissibbiltà – Kundizzjonijiet
(Regoli tal-Proċedura tal-Qorti Ġenerali, Artikolu 86)
(ara l-punti 28 sa 35)
Kompetizzjoni – Proċedura amministrattiva – Talba għal informazzjoni – Obbligu ta’ motivazzjoni – Portata – Indikazzjoni tal-bażi legali u tal-għan tat-talba – Identifikazzjoni tal-ksur imfittex – Ksur tal-obbligu ta’ motivazzjoni – Assenza
(it-tieni paragrafu tal-Artikolu 296 TFUE; Regolament tal-Kunsill Nru 1/2003, Artikolu 18(3))
(ara l-punti 37 sa 82)
Kompetizzjoni – Proċedura amministrattiva – Talba għal informazzjoni – Obbligu ta’ motivazzjoni – Talba għal dokumenti interni li jinkludu ċerti termini ta’ tfittxija – Obbligu ta’ motivazzjoni speċifika għal kull terminu ta’ tfittxija – Assenza
(it-tieni paragrafu tal-Artikolu 296 TFUE; Regolament tal-Kunsill Nru 1/2003, Artikolu 18(3))
(ara l-punti 88 sa 95)
Rikors għal annullament – Persuni fiżiċi jew ġuridiċi – Interess ġuridiku – Interess li jiġi invokat motiv – Motiv li jista’ jipprovdi benefiċċju lir-rikorrent – Assenza – Inammissibbiltà
(ir-raba’ paragrafu tal-Artikolu 263 TFUE)
(ara l-punti 101 sa 104)
Kompetizzjoni – Proċedura amministrattiva – Talba għal informazzjoni – Rekwiżit ta’ rabta ta’ neċessità bejn l-informazzjoni mitluba u l-ksur imfittex – Setgħa diskrezzjonali tal-Kummissjoni – Talba għal dokumenti interni li jinkludu ċerti termini ta’ tfittxija – Żball manifest ta’ evalwazzjoni fir-rigward tan-natura neċessarja tal-informazzjoni mitluba – Assenza
(Regolament tal-Kunsill Nru 1/2003, Artikolu 18(1) u (3))
(ara l-punti 110 sa 115, 132 sa 151)
Rikors għal annullament – Sentenza ta’ annullament – Portata – Annullament parzjali ta’ att tad-dritt tal-Unjoni – Kundizzjoni – Natura separabbli tal-elementi annullabbli tal-att ikkontestat
(Artikolu 264 TFUE)
(ara l-punti 117, 118)
Kompetizzjoni – Proċedura amministrattiva – Talba għal informazzjoni – Rekwiżit ta’ rabta ta’ neċessità bejn l-informazzjoni mitluba u l-ksur imfittex – Setgħa diskrezzjonali tal-Kummissjoni – Talba għal dokumenti interni li jinkludu ċerti termini ta’ tfittxija – Evalwazzjoni globali tal-osservanza tal-prinċipju ta’ neċessità – Assenza
(Regolament tal-Kunsill Nru 1/2003, Artikolu 18(1) u (3))
(ara l-punti 119, 120)
Proċedura ġudizzjarja – Tressiq ta’ motivi ġodda fil-mori tal-kawża – Motiv imqajjem għall-ewwel darba fl-istadju tar-replika – Inammissibbiltà – Rekwiżiti analogi fir-rigward ta’ argumenti ġodda diretti kontra elementi mhux ikkontestati fir-rikors
(Regoli tal-Proċedura tal-Qorti Ġenerali, Artikolu 84)
(ara l-punti 127 sa 131)
Kompetizzjoni – Proċedura amministrattiva – Talba għal informazzjoni – Drittijiet tad-difiża – Talba għal informazzjoni adottata fil-kuntest tal-fażi ta’ investigazzjoni preliminari – Ksur irrimedjabbli tad-drittijiet tad-difiża tal-impriża kkonċernata – Assenza
(Regolament tal-Kunsill Nru 1/2003, Artikolu 18(3))
(ara l-punti 158 sa 168)
Kompetizzjoni – Proċedura amministrattiva – Talba għal informazzjoni – Invażjoni tal-privatezza – Ammissibbiltà – Kundizzjonijiet – Limitazzjoni prevista mil-liġi
(Karta tad-Drittijiet Fundamentali tal-Unjoni Ewropea, Artikolu 7 u Artikolu 52(1); Regolament tal-Kunsill Nru 1/2003, Artikolu 18 (3))
(ara l-punti 185 sa 194)
Kompetizzjoni – Proċedura amministrattiva – Talba għal informazzjoni – Invażjoni tal-privatezza – Ammissibbiltà – Kundizzjonijiet – Tfittxija ta’ għanijiet ta’ interess ġenerali rrikonoxxuti mill‑Unjoni
(Karta tad-Drittijiet Fundamentali tal-Unjoni Ewropea, Artikolu 7 u Artikolu 52(1); Regolament tal-Kunsill Nru 1/2003, Artikolu 18 (3))
(ara l-punti 195 sa 198)
Kompetizzjoni – Proċedura amministrattiva – Talba għal informazzjoni – Invażjoni tal-privatezza – Ammissibbiltà – Kundizzjonijiet – Osservanza tal-prinċipju ta’ proporzjonalità – Talba għal informazzjoni li tkopri ċerti dokumenti mhux relatati mal-attivitajiet kummerċjali tal-impriża kkonċernata u li jistgħu jkunu jinkludu data personali sensittiva – Eżami tal-imsemmija dokumenti f’kamra virtwali tad-data qabel l-inklużjoni tagħhom fil-fajl tal-investigazzjoni – Ostakolu għad-dritt għar-rispett tal-ħajja privata ta’ natura adatta, neċessarja u mhux sproporzjonata
(Karta tad-Drittijiet Fundamentali tal-Unjoni Ewropea, Artikolu 7 u Artikolu 52(1); Regolament tal-Kunsill Nru 1/2003, Artikolu 18(3))
(ara l-punti 200 sa 251)
Kompetizzjoni – Proċedura amministrattiva – Sigriet professjonali – Talba għal informazzjoni
(Artikolu 339 TFUE; Regolament tal-Kunsill Nru 1/2003, Artikoli 18 u 28)
(ara l-punti 255 sa 264)
Kompetizzjoni – Proċedura amministrattiva – Talba għal informazzjoni – Setgħat tal-Kummissjoni – Limitu – Osservanza tal-prinċipju ta’ proporzjonalità – Ksur – Assenza
(Regolament tal-Kunsill Nru 1/2003, Artikolu 18(3))
(ara l-punti 268 sa 274)
Kompetizzjoni – Proċedura amministrattiva – Talba għal informazzjoni – Obbligu għall-Kummissjoni li teżamina b’reqqa u b’imparzjalità l-elementi rilevanti kollha – Ksur tal-prinċipju ta’ amministrazzjoni tajba – Assenza
(Karta tad-Drittijiet Fundamentali tal-Unjoni Ewropea, Artikolu 41; Regolament tal-Kunsill Nru 1/2003, Artikolu 18(3))
(ara l-punti 277 sa 281)
Sunt
Kompetizzjoni: ir-rikors ta’ Meta Platforms Ireland (grupp Facebook) kontra talba tal-Kummissjoni intiża għall-komunikazzjoni ta’ dokumenti identifikati permezz ta’ termini ta’ tfittxija huwa miċħud
Skont il-Qorti Ġenerali, Meta Platforms Ireland ma rnexxilhiex turi li t-talba għat-trażmissjoni ta’ dokumenti li għandhom jiġu identifikati permezz ta’ termini ta’ tfittxija kienet teċċedi dak li kien neċessarju u li l-protezzjoni ta’ data personali sensittiva ma kinitx żgurata biżżejjed permezz tal-istabbiliment ta’ kamra virtwali tad-data
Abbażi tas-suspetti tagħha ta’ aġir antikompetittiv minn naħa tal-grupp Facebook fl-użu tiegħu ta’ data u fl-operazzjoni tal-pjattaforma ta’ network soċjali tiegħu, il-Kummissjoni Ewropea bagħtet, permezz ta’ deċiżjoni tal‑4 ta’ Mejju 2020 (
1
), talba għal informazzjoni lil Meta Platforms Ireland Ltd, li kienet Facebook Ireland Ltd. Din id-deċiżjoni, adottata skont l-Artikolu 18(3) tar-Regolament Nru 1/2003 (
2
), kienet tobbliga lil Meta Platforms Ireland tipprovdi lill-Kummissjoni d-dokumenti kollha ppreparati jew irċevuti minn tlieta mill-persuni responsabbli tagħha fil-perijodu msemmi li kienu jinkludu terminu jew diversi termini ta’ tfittxija ddefiniti fl-annessi. Fil-każ ta’ nuqqas ta’ komunikazzjoni tal-informazzjoni mitluba, l-imsemmija deċiżjoni kienet tipprevedi pagamenti ta’ penalità potenzjali ta’ kuljum ta’ EUR 8 miljuni (
3
).
Id-deċiżjoni tal‑4 ta’ Mejju 2020 issostitwixxiet deċiżjoni simili preċedenti, li kienet tipprevedi kriterji ta’ tfittxija usa’. Din id-deċiżjoni l-ġdida, meħuda wara skambji bejn il-Kummissjoni u Meta Platforms Ireland, naqqset in-numru ta’ dokumenti mitluba permezz ta’ rfinar tat-termini ta’ tfittxija u billi llimitat in-numru ta’ persuni responsabbli kkonċernati.
Fil‑15 ta’ Lulju 2020, Meta Platforms Ireland, minn naħa, ippreżentat rikors għall-annullament tad-deċiżjoni tal‑4 ta’ Mejju 2020 u, min-naħa l-oħra, ressqet talba għal miżuri provviżorji.
Permezz ta’ digriet għal miżuri provviżorji tad‑29 ta’ Ottubru 2020 (
4
), il-President tal-Qorti Ġenerali ordna s-sospensjoni tal-eżekuzzjoni tad-deċiżjoni tal‑4 ta’ Mejju 2020 sakemm tiġi stabbilita proċedura speċifika għall-produzzjoni tad-dokumenti mitluba li ma kinux relatati mal-attivitajiet kummerċjali ta’ Meta Platforms Ireland u li kienu jinkludu, barra minn hekk, data personali sensittiva. Wara dan id-digriet, il-Kummissjoni adottat deċiżjoni ta’ emenda (
5
) li kienet tipprevedi li l-imsemmija dokumenti jistgħu jiġu inklużi fil-fajl tal-investigazzjoni biss wara li jkunu ġew eżaminati f’kamra virtwali tad-data skont il-modalitajiet ippreċiżati fid-digriet għal miżuri provviżorji.
Wara li Meta Platforms Ireland adattat ir-rikors għal annullament tagħha sabiex tittieħed inkunsiderazzjoni din id-deċiżjoni ta’ emenda, il-Ħames Awla Estiża tal-Qorti Ġenerali ċaħdet ir-rikors tagħha fl-intier tiegħu. F’dan il-kuntest, il-Qorti Ġenerali eżaminat, għall-ewwel darba, il-legalità ta’ talba għal informazzjoni permezz ta’ termini ta’ tfittxija taħt ir-Regolament Nru 1/2003 kif ukoll il-legalità ta’ proċedura ta’ kamra virtwali tad-data għall-ipproċessar ta’ dokumenti li jkun fihom data personali sensittiva.
Il‑kunsiderazzjonijiet tal‑Qorti Ġenerali
Insostenn tar-rikors għal annullament tagħha, Meta Platforms Ireland sostniet b’mod partikolari li l-applikazzjoni tat-termini ta’ tfittxija ppreċiżati fit-talba għal informazzjoni kienet twassal inevitabbilment għall-identifikazzjoni ta’ numru kbir ta’ dokumenti irrilevanti għall-investigazzjoni mwettqa mill-Kummissjoni, li kien imur kontra l-prinċipju ta’ neċessità stabbilit fl-Artikolu 18 tar-Regolament Nru 1/2003.
Fuq dan il-punt, il-Qorti Ġenerali fakkret li, skont l-Artikolu 18(1) tar-Regolament Nru 1/2003, il-Kummissjoni tista’, permezz ta’ sempliċi talba jew permezz ta’ deċiżjoni, titlob lill-impriżi jipprovdu “l-informazzjoni kollha neċessarja” bil-għan li tivverifika l-osservanza tar-regoli tal-kompetizzjoni tal-Unjoni. Minn dan jirriżulta li l-Kummissjoni tista’ titlob biss informazzjoni li tista’ tippermettilha tivverifika l-preżunzjonijiet ta’ ksur li jiġġustifikaw it-twettiq tal-investigazzjoni tagħha. Fid-dawl tas-setgħa ta’ investigazzjoni wiesgħa mogħtija lill-Kummissjoni mir-Regolament Nru 1/2003, dan ir-rekwiżit ta’ neċessità jiġi ssodisfatt jekk il-Kummissjoni tkun tista’ raġonevolment tippreżupponi, fid-data tat-talba, li l-informazzjoni tkun tista’ tgħinha tiddetermina l-eżistenza ta’ ksur tar-regoli tal-kompetizzjoni.
Insostenn tal-ilmenti tagħha kontra l-osservanza tal-prinċipju ta’ neċessità, Meta Platforms Ireland kienet ikkontestat ċerti termini ta’ tfittxija li jinsabu fit-talba għal informazzjoni, filwaqt li sostniet li din il-kritika speċifika kellha tinftiehem bħala eżempji mhux eżawrjenti, intiżi li juru l-argument iktar ġenerali tagħha. Fil-fehma tagħha, kien ikun irraġonevoli, jekk mhux impossibbli, li kull terminu ta’ tfittxija jiġi kopert separatament.
Madankollu, dan l-approċċ ġie miċħud mill-Qorti Ġenerali, li qieset li evalwazzjoni globali tal-osservanza tal-prinċipju ta’ neċessità stabbilit fl-Artikolu 18 tar-Regolament Nru 1/2003 ma kinitx adatta f’dan il-każ, anki jekk tkun possibbli. Fil-fatt, il-fatt li ċerti termini ta’ tfittxija jistgħu jkunu, kif sostniet Meta Platforms Ireland, vagi wisq, ma kellu ebda effett fuq il-fatt li termini oħra ta’ tfittxija jistgħu jkunu suffiċjentement preċiżi jew iffokati sabiex jippermettu li jiġi kkonstatat li dawn ikunu ta’ natura li jgħinu lill-Kummissjoni tiddetermina l-eżistenza ta’ ksur tar-regoli tal-kompetizzjoni.
Fid-dawl tal-preżunzjoni ta’ legalità li minnha jibbenefikaw l-atti tal-istituzzjonijiet tal-Unjoni, il-Qorti Ġenerali kkonkludiet, għalhekk, li kienu biss it-termini ta’ tfittxija speċifikament ikkontestati minn Meta Platforms Ireland li setgħu jkunu s-suġġett ta’ stħarriġ tal-osservanza tal-prinċipju ta’ neċessità. It-termini l-oħra ta’ tfittxija kellhom, għall-kuntrarju, jitqiesu li kienu ġew iddefiniti konformement ma’ dan il-prinċipju.
Barra minn hekk, wara li rrilevat li l-argumenti relatati mat-termini ta’ tfittxija invokati għall-ewwel darba fl-istadju tar-replika kienu inammissibbli, il-Qorti Ġenerali wettqet stħarriġ biss tat-termini ta’ tfittxija msemmija fir-rikors. Billi qieset li Meta Platforms Ireland ma kienx irnexxilha tistabbilixxi li dawn it-termini kienu kuntrarji għall-prinċipju ta’ neċessità, il-Qorti Ġenerali ċaħdet id-diversi argumenti mressqa f’dan ir-rigward bħala infondati.
Fil-kuntest tar-rikors għal annullament tagħha, Meta Platforms Ireland sostniet ukoll li, billi eżiġiet il-produzzjoni ta’ diversi dokumenti privati u irrilevanti, id-deċiżjoni tal‑4 ta’ Mejju 2020, kif emendata (iktar ’il quddiem id-“deċiżjoni kkontestata”), kienet tikser id-dritt fundamentali għar-rispett tal-ħajja privata stabbilit fl-Artikolu 7 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) u fl-Artikolu 8 tal-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali (iktar ’il quddiem il-“KEDB”).
F’dan ir-rigward, il-Qorti Ġenerali fakkret li, skont l-Artikolu 7 tal-Karta, li jinkludi drittijiet li jikkorrispondu għal dawk iggarantiti mill-Artikolu 8(1) tal-KEDB, kull persuna għandha dritt għar-rispett tal-ħajja privata u tal-familja tagħha, ta’ darha u tal-komunikazzjonijiet tagħha.
Fir-rigward tal-ostakoli għall-imsemmi dritt, l-Artikolu 52(1) tal-Karta jipprevedi li kull limitazzjoni tal-eżerċizzju tad-drittijiet u tal-libertajiet irrikonoxxuti minnha għandha tkun prevista mil-liġi u għandha tosserva l-kontenut essenzjali tagħhom. Barra minn hekk, filwaqt li jiġi osservat il-prinċipju ta’ proporzjonalità, jista’ jkun hemm limitazzjonijiet biss jekk dawn ikunu neċessarji u jkunu jissodisfaw effettivament għanijiet ta’ interess ġenerali rrikonoxxuti mill-Unjoni jew il-ħtieġa li jiġu protetti drittijiet u libertajiet ta’ ħaddieħor.
Fid-dawl ta’ dawn il-kjarifiki, il-Qorti Ġenerali eżaminat jekk l-ostakolu għall-Artikolu 7 tal-Karta kkawżat mid-deċiżjoni kkontestata kienx jissodisfa l-kundizzjonijiet stabbiliti fl-Artikolu 52(1) tagħha.
Wara li rrilevat li r-Regolament Nru 1/2003 jagħti lill-Kummissjoni s-setgħa li tadotta d-deċiżjoni kkontestata, b’mod li l-indħil fil-ħajja privata kkawżat minnha jkun previst mil-liġi, li din id-deċiżjoni kienet tissodisfa għanijiet ta’ interess ġenerali tal-Unjoni, u li Meta Platforms Ireland ma kinitx sostniet li d-deċiżjoni kkontestata tippreġudika l-kontenut essenzjali tad-dritt għar-rispett tal-ħajja privata, il-Qorti Ġenerali eżaminat jekk id-deċiżjoni kkontestata kinitx tikkawża ostakolu sproporzjonat għal dan id-dritt.
Fuq dan il-punt, il-Qorti Ġenerali kkonfermat, fl-ewwel lok, li talba għal informazzjoni taħt l-Artikolu 18(3) tar-Regolament Nru 1/2003 tikkostitwixxi miżura adatta sabiex jintlaħqu l-għanijiet ta’ interess ġenerali mfittxija mill-Kummissjoni, jiġifieri ż-żamma tas-sistema ta’ kompetizzjoni mixtieqa mit-Trattati.
Fir-rigward, fit-tieni lok, tal-kwistjoni dwar jekk id-deċiżjoni kkontestata kinitx teċċedi dak li kien neċessarju sabiex jintlaħqu l-imsemmija għanijiet ta’ interess ġenerali, il-Qorti Ġenerali nnotat li, wara l-għoti tad-digriet għal miżuri provviżorji tad‑29 ta’ Ottubru 2020, il-Kummissjoni adottat proċedura separata għall-ipproċessar tad-dokumenti li kellhom jiġu prodotti minn Meta Platforms Ireland, iżda li, prima facie, ma kellhomx rabta mal-attivitajiet kummerċjali tagħha u li kienu jinkludu data personali sensittiva (iktar ’il quddiem id-“dokumenti protetti”).
Skont din il-proċedura, id-dokumenti protetti kellhom jiġu trażmessi lill-Kummissjoni fuq mezz elettroniku separat u jitqiegħdu f’kamra virtwali tad-data aċċessibbli għal numru limitat ta’ membri tat-tim inkarigat mill-investigazzjoni, fil-preżenza tal-avukati ta’ Meta Platforms Ireland, bil-għan li jintgħażlu d-dokumenti li kellhom jiġu inklużi fil-fajl. Fil-każ ta’ nuqqas ta’ qbil persistenti dwar il-klassifikazzjoni ta’ dokument, id-deċiżjoni ta’ emenda kienet tipprevedi, barra minn hekk, sistema ta’ arbitraġġ. Skont din id-deċiżjoni, id-dokumenti protetti setgħu, barra minn hekk, jiġu trażmessi lill-Kummissjoni f’forma redatta billi jitneħħew l-ismijiet tal-persuni kkonċernati u kull informazzjoni li tippermetti l-identifikazzjoni tagħhom. Fuq talba tal-Kummissjoni, iġġustifikata mill-bżonnijiet tal-investigazzjoni, dawn id-dokumenti kellhom madankollu jiġu trażmessi lilha fil-verżjoni sħiħa tagħhom.
Il-Qorti Ġenerali osservat, barra minn hekk, li ma kienx ikkontestat li ċerti dokumenti mitluba mill-Kummissjoni kienu jinkludu data personali sensittiva li setgħet taqa’ taħt id-data msemmija fl-Artikolu 9 tar-Regolament 2016/679 (
6
) u fl-Artikolu 10 tar-Regolament 2018/1725 (
7
), li l-possibbiltà ta’ pproċessar tagħha hija suġġetta għat-tliet kundizzjonijiet li ġejjin:
–
l-ipproċessar għandu jkun ifittex interess pubbliku sinjifikattiv, ibbażat fuq id-dritt tal-Unjoni;
–
l-ipproċessar għandu jkun neċessarju għat-twettiq ta’ dan l-interess pubbliku;
–
id-dritt tal-Unjoni għandu jkun proporzjonat mal-għan imfittex, jirrispetta l-essenza tad-dritt għall-protezzjoni tad-data u jipprevedi miżuri adatti u speċifiċi għas-salvagwardja tad-drittijiet fundamentali u tal-interessi tas-suġġett tad-data.
Peress li dawn il-kundizzjonijiet huma wkoll rilevanti sabiex jiġi evalwat jekk, skont l-Artikolu 52(1) tal-Karta, id-deċiżjoni kkontestata kinitx teċċedi dak li kien neċessarju sabiex jintlaħqu l-għanijiet ta’ interess ġenerali li hija tkun qiegħda tfittex, il-Qorti Ġenerali fakkret, minn naħa, li talba għal informazzjoni bħad-deċiżjoni kkontestata tikkostitwixxi miżura adatta sabiex jintlaħqu l-għanijiet ta’ interess ġenerali mfittxija mill-Kummissjoni (l-ewwel kundizzjoni) u, min-naħa l-oħra, li l-ipproċessar ta’ data personali li d-deċiżjoni kkontestata timplika kien neċessarju għat-twettiq tal-interess pubbliku sinjifikattiv imfittex (it-tieni kundizzjoni).
Filwaqt li rreferiet għall-modalitajiet ta’ trażmissjoni, ta’ konsultazzjoni, ta’ evalwazzjoni u ta’ anonimizzazzjoni tad-dokumenti protetti, il-Qorti Ġenerali qieset li t-tielet kundizzjoni ċċitata iktar ’il fuq kienet issodisfatta wkoll f’dan il-każ.
Wara li b’hekk stabbilixxiet li d-deċiżjoni kkontestata, sa fejn kienet tipprevedi l-proċedura tal-kamra virtwali tad-data, ma kinitx teċċedi dak li kien neċessarju sabiex jintlaħqu l-għanijiet ta’ interess ġenerali mfittex, il-Qorti Ġenerali kkonstatat, fit-tielet lok, li l-inkonvenjenzi ta’ din il-proċedura lanqas ma kienu sproporzjonati meta mqabbla mal-għanijiet imfittxija.
Fid-dawl ta’ dak kollu li ntqal, il-Qorti Ġenerali kkonkludiet li l-ostakolu għad-dritt għar-rispett tal-ħajja privata kkawżat mid-deċiżjoni kkontestata kien jissodisfa l-kundizzjonijiet stabbiliti fl-Artikolu 52(1) tal-Karta u ċaħdet, konsegwentement, l-ilmenti bbażati fuq ksur tal-Artikolu 7 tagħha.
Peress li l-motivi l-oħra mqajma minn Meta Platforms Ireland rriżultaw ukoll infondati, il-Qorti Ġenerali ċaħdet ir-rikors fl-intier tiegħu.
(
1
)	Deċiżjoni tal-Kummissjoni C(2020) 3011 final tal‑4 ta’ Mejju 202 dwar proċedura għall-applikazzjoni tal-Artikolu 18(3) u tal-Artikolu 24(1)(d) tar-Regolament tal-Kunsill (KE) Nru 1/2003 (Każ AT.40628 – Prattiki ta’ Facebook relatati mad-data).
(
2
)	Regolament tal-Kunsill (KE) Nru 1/2003 tas‑16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli [101] u [102 TFUE] (ĠU Edizzjoni Speċjali bil-Malti, Kapitolu 8, Vol. 2, p. 205).
(
3
)	Fl-istess data, il-Kummissjoni adottat fir-rigward ta’ Meta Platforms Ireland Ltd talba għal informazzjoni taħt l-Artikolu 18(3) tar-Regolament (KE) Nru 1/2003 fil-kuntest tal-investigazzjoni parallela tagħha dwar ċerti prattiki relatati mal-prodott Marketplace. Ir-rikors għal annullament ippreżentat minn Meta Platforms Ireland Ltd kontra din id-deċiżjoni ġie miċħud mill-Qorti Ġenerali fis-sentenza tagħha tal-istess jum fil-kawża Meta Platforms Ireland vs Il‑Kummissjoni (T‑452/20).
(
4
)	Digriet tad‑29 ta’ Ottubru 2020, Facebook Ireland vs Il‑Kummissjoni (T‑451/20 R, mhux ippubblikat, EU:T:2020:515).
(
5
)	Deċiżjoni tal-Kummissjoni C(2020) 9231 final tal‑11 ta’ Diċembru 2020.
(
6
)	Regolament (UE) 2016/679 tal-Parlament Ewropew u tal-Kunsill tas‑27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU 2016, L 119, p. 1, rettifika fil-ĠU 2018, L 127. p. 2).
(
7
)	Regolament (UE) 2018/1725 tal-Parlament Ewropew u tal-Kunsill tat‑23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU 2018, L 295, p. 39).